**МЕСЯЦА МАЯ В 12-Й ДЕНЬ**

**ПРЕПОДОБНАГО АНТОНИЯ РАДОНЕЖСКАГО**

НА ВЕЛИЦЕЙ ВЕЧЕРНИ

Блажен муж: 1 й антифон.

На Господи, воззвах: стихиры, глас 8:

Преподобне отче Антоние,/ младу в летех ти сущу,/ обаче смертнаго часа, яко близ грядущаго, присно чающу,/ во обитель Саровскую притекл еси,/ Серафима преподобнаго благословения прося,/ да дни жития твоего уединенно и в покаянии/ пред Господем скончаваеши.

Преподобне отче Антоние,/ смотрение Божие о тебе открыся подвижнику Саровскому,/ иже нарече тя игумена лавры великия/ и, яко матернию любовию, прося братию обители согревати,/ таже щедротами твоими сирот дивеевских николиже оставляти,/ но о всех, ихже вверит ти Господь,/ изрядное попечение присно имети.

Преподобне отче Антоние,/ четыредесять и шесть лет/ добрый игумен обители всероссийскаго аввы Сергия был еси,/ изрядный же строитель и благоукраситель/ и достойнейший гражданин/ града Сергиева явился еси.

Преподобне отче Антоние,/ друга и сотаинника,/ таже духовнаго наставника/ Филарет святитель тя имеяше,/ тайная души своея ти вверяя/ и николиже о сем раскаявся, блаженне.

Слава, глас тойже:

Преподобне Антоние,/ Бог, возлюбив тя любовию великою,/ три святыя мужа даде ти в други и учители:/ Серафима, подвижника Саровскаго,/ Филарета и Иннокентия, иерархов Московских,/ с ними же ныне, предстоя Престолу Святыя Троицы,/ молися о душах наших.

И ныне, глас тойже: Царь Небесный:

Вход. Прокимен дне.

И чтения три преподобническая.

На литии стихиры, глас 2:

Врач человеческих телес возжелал еси быти,/ врача же душ человеческих Бог содела тя,/ блаженне Антоние,/ да утоляеши душевныя болезни прибегающих ти/ и молитвами твоими приводиши их/ в Царствие Небесное.

Правило церковное чтущу ти, преподобне,/ имя Сладчайшаго Иисуса плени тя./ И Единому Господу работати пламенно вожделев,/ иноческое пострижение приял еси,/ в нем же Антонием наречен бе,/ Печерскаго подвижника, небеснаго покровителя твоего, имея.

Слава, глас 6:

Строитель изрядный Высокогорския обители был еси,/ преподобне Антоние,/ обаче призва тя Господь наставляти братию лавры великия/ и имя Святыя Троицы изрядно славити.

И ныне, Богородичен, глас тойже:

О, Мати Божия,/ Ты Престолу Божию предстоиши/ и за род человеческий ходатайствуеши,/ не престани, и о нас молящися,/ в Царствии Сына Твоего,/ Христа Бога нашего.

На стиховне стихиры, глас 2.

Подобен: Доме Евфрафов:

Словеса подвижника Саровскаго,/ яко смирение и трезвение ума во всем/ украшение добродетелей суть,/ в житии твоем действенны показал еси,/ преподобне Антоние.

Стих: Блажен муж, бояйся Господа,/ в заповедех Его восхощет зело.

Радуйся, преподобне Антоние,/ в Соборе Радонежских святых водворивыйся,/ темже и о чадех твоих духовных молися,/ во еже в Небесных селениих/ им водворитися.

Стих: Правда Его/ пребывает в век века.

Радуйся, отче Серафиме, усерднаго ученика имевый,/ и ты, святителю Филарете, добраго друга и отца духовнаго приемый,/ такожде и ты, святителю Иннокентие,/ послушливаго инока видевый,/ преподобнаго Антония.

Слава, глас 8:

Взыграйте и возвеселитеся днесь, людие града Сергиева,/ яко дни уничижения верных/ и осквернения святыни пресече Владыка Господь/ и Антоний преподобный ныне прославися./ Сего ради совокупную вознесите хвалу Единому Богу,/ Троице Единосущней и Нераздельней.

И ныне, Богородичен, глас тойже: Безневестная Дево:

Тропарь, глас 3:

Волю Божию в житии твоем взыскуя,/ предречение преподобнаго Серафима/ и Небесное призвание чрез святителя Филарета/ на служение в лавру великую приял еси./ Истинный хранитель заветов аввы Сергия быв,/ иноков наставник богомудрый/ и лавры благоустроитель искусный явился еси./ Ныне же, предстоя Престолу Святыя Троицы,/ преподобне отче Антоние,/ моли спастися душам нашим.

НА УТРЕНИ

На Бог Господь: тропарь преподобнаго, дважды. Слава, и ныне, Богородичен.

По 1-м стихословии седален, глас 1:

Иноцы обители Сергия преподобнаго, духовне возрадуйтеся днесь, светило бо новое благоукрашенное в сонме Радонежских святых возсия, благодатне вас осиявая, Антоний блаженный, верный хранитель заветов великаго аввы Сергия.

Слава, и ныне, Богородичен:

Приими, Всеблагомощная Богородице, приносимое Тебе моление, вси бо надежду на Тя имамы, Твои бо есмы рабы, да не постыдимся, Владычице.

По 2-м стихословии седален, глас 2:

На одре смертнем лежащу ти и люте страждущу, блаженне, явися ти Филарет святитель умерый и, молитву Господню сотворити повелев, утоли болезни твоя. Ныне же, преподобне, в лице святых водворивыйся вкупе со святителем, утоли болезни наша душевныя и телесныя и Бога милосерднаго моли, во еже спастися нам.

Слава, и ныне, Богородичен:

Се, Богомати, ходатай теплый Антоний преподобный за град Сергиев и обитель, народ и Отечество наше выну пред Тобою предстоит. Егоже молитвами покрый нас всех, Пречистая, честным Твоим омофором.

По полиелеи седален, глас 5:

Якоже солнце, землю согревающе, прозябение многоразличных плодов в ней добре соделовает, такожде и любы, Духом Святым даемая, человеколюбием же и милосердием в души человечестей прозябающи, рай Небесный в той содевает, сице назидал еси, блаженне Антоние.

Слава, и ныне, Богородичен:

Радуйся Одигитрие, Путеводительнице душ наших, направляеши бо нас в место покойное, идеже Царствия Небеснаго обители.

Степенна, 1 антифон 4 го гласа. Прокимен, глас 4: Честна пред Господем смерть преподобных Его. Стих: Что воздам Господеви о всех, яже воздаде ми? Всякое дыхание: Евангелие от Матфеа, зачало 43.

По 50-м псалме стихира, глас 6:

Добрый блюститель завета подвижника Саровскаго явился еси,/ пороки и страсти людей не бранию и горделивым обличением врачуя,/ но достославную красоту смирения, любве и кротосте показуя,/ к покаянию и очищению от грехов верныя подвигал еси,/ блаженне Антоние.

Канон, глас 4.

Песнь 1

Ирмос: *Под облаком светлым/ и столпом огненным наставляемый,/ прошед море сушею/ и сие пешешествуяй, яко в пустыни,/ избранный Твой Израиль, Христе,/ победную песнь поет Тебе, Господи.*

Под облаком светлым благодатным преподобный Антоний сверши подвиг жития своего и явися ныне изрядный предстатель и молитвенник усердный о душах наших. Егоже достойно воспети сподоби ны, Милосердне Господи.

Киими словесы восхвалим тя, блаженне? Кий возраст твой особь речем? Божие бо смотрение о тебе во вся леты живота твоего явися и благодатно нам показася.

Земля Нижегородская прославися, в селении бо Лыскове Андрею Критскому тезоименит младенец родися, добрый служитель Святыя Троицы и усердный ученик Сергия великаго.

Богородичен: Мати Христа Бога нашего, Заступницу нашу Тя почитаем, спаси нас, на Тя уповающих.

Песнь 3

Ирмос: *Утверждение на Тя надеющихся,/ утверди, Господи, в вере Православней Твоей,/ утверди нас, яко Человеколюбец.*

Дел*о*м врачебным предан бе, преподобне, таже и недуги телесныя врачевати изрядно навыкл еси, обаче призва тя Господь целителем душ человеческих быти и от язв греховных тыя добре врачевати.

Достодолжное поклонение мощем святых угодник Божиих, Господу содействующу ти, во уме твоем оправдася и абие ложная человеческая мудрствования о сем отвергл еси, и Бог во истинней вере утверди тя, яко Человеколюбец.

Иисусу Сладчайшему служити восхотев и преподобному Андрею Критскому, явльшуся ти во сне, внимая, во обитель Саровскую притекл еси, послушания прося, блаженне.

Богородичен: Отныне ублажат Тя вси роди, Пренепорочная Дево, яко родила еси Христа, Бога нашего, и Заступница наша пред Ним, Сыном Твоим, явилася еси.

Седален, глас 4:

Приидите, вернии, подвижника Радонежскаго согласно вси восхвалим, той бо лице земли нашея храмы и обительми благоукраси и заветы Сергия великаго соблюдати научи, нас же всех молитвами своими во Православней вере утверди, празднующих с любовию священную память его.

Слава, и ныне Богородичен:

О, Всепетая Богородице Владычице, преподобных похвало, мучеников славо, ангелы восхваляемая и человеки воспеваемая, и всего мира крепкая Помощнице, избави нас всякаго злаго обстояния, едина Благословенная.

Песнь 4

Ирмос: *Внегда приближитися летом* *– познаешися;/ внегда приити времени – явишися,/ внегда смутитися души моей –/ во гневе милости помянеши:/ Господи, слава Тебе.*

Антония Печерскаго во иночестве соименник явился еси, да иноческим правилом подвижника древняго последуеши, блаженне.

Во обители Саровстей иноческому житию навык, достойный монах Высокогорския обители явился еси, преподобне.

Высокогорския обители изрядный строитель и благоукраситель показался еси, блаженне, в ней же многия иноки, ревностию к подвигом монашеским горящия, собрал еси.

Богородичен: Преблагословенна еси, Богородице Дево, поем Твое Рождество, славим Твое величие, поклоняемся Твоему смирению, благодарим Твое о нас заступление.

Песнь 5

Ирмос: *Возсияй ми, Господи,/ свет повелений Твоих,/ яко к Тебе дух мой утренюет и поет Тя:/ Ты бо еси Бог наш,/ и к Тебе прибегаю, Царю мира.*

Свет повелений Господних возсия Серафиму преподобному, иже и указа тебе, Антоние предивне, место иноческих подвигов во обители Сергиевой.

Духом пламенея и страхом Божиим себе ограждая, отче Антоние, яко древо многоплодное, во обители Сергиевой преподобием процвел еси, вопия: возсияй ми, Господи, свет повелений Твоих.

Смотрением Божиим и благословением святителя Филарета игумен обители Сергия преподобнаго явився, блаженне Антоние, ревностне обеты иноческия исполнял еси и о спасении вверенной ти пастве болезновал еси.

Богородичен: О, Мати Христа Бога нашего! Аще и творим многими грехи червлены ризы Сына Твоего, обаче умилосердися и спаси нас, на Тя едину упование неложное имущих.

Песнь 6

Ирмос: *Морское рыдание, Христе, Ионино подражая зову Ти:/ живот мой от ада прегрешений возведи,/ да во храме славы Твоея/ со гласом хваления пожру Ти.*

Образов православных разумение изрядное дадеся ти, преподобне, сего ради во обители повелением твоим мнози от ученик твоих тыя образы Христа и Богоматери, таже и святых угодников написоваша и во мнозех храмех земли нашей водвориша.

Имея любовь сострадательную, о седящих в темнице присно болезновал еси, преподобне, сии такожде людие, глаголя. Сего ради щедрою рукою милостыню тем подавал еси.

Место заточения во граде Сергиеве благоустрояя, храм в честь образа Божия Матере Утоли моя печали со тщанием устроил еси, да падшии в грехи молитвы в нем творят и, на путь правый ставше, предстательством Пречистыя Богородицы спасутся.

Богородичен: Иже от Отца прежде всех век рождена, Ты, Мати Божия, неискусомужно родила еси. Темже Тя вси Богородицу православно исповедуем.

Кондак, глас 2:

Вышних желая улучити, блаженне,/ от юности Христу последовал еси,/ подвиг***о***м же и нравом святых отец ревнуя,/ благодать духа мирна стяжал еси/ и множеству иноков и всем, притекающим к тебе,/ милостный отец явился еси./ Темже с любовию вопием ти:/ радуйся, Антоние, лавры Сергиевы похвало/ и Церкве Русския украшение.

Икос:

Вышний Создатель, хотяй лавру Сергия преподобнаго благоукрасити, призва тя, преподобне Антоние, подвиг добрый в той совершити. Ты же, воли Господней повинуяся и завет преподобнаго Серафима исполняя, четыредесять и шесть лет в нейже усердно подвизался еси, яко матерь, братию любя и милостивное попечение о всех имея. Темже вопием ти:

Радуйся, верный учениче преподобнаго Серафима Саровскаго;

радуйся, искренний друже и духовный отец Филарета святителя.

Радуйся, волю святителя Иннокентия до конца дней твоих исполнивый;

радуйся, заветы преподобнаго Сергия добре сохранивый.

Радуйся, добрый отче всемилостивый и любвеобильный;

радуйся, питателю сирых и уничиженных.

Радуйся, по завету Серафима Саровскаго сирот дивеевских николиже оставивый;

радуйся, храмов Божиих строителю изрядный и достославный.

Радуйся, жителю града Сергиева честнейший и достойнейший;

радуйся, многия ко Христу приведый.

Радуйся, Антоние, лавры Сергиевы похвало и Церкве Русския украшение.

Песнь 7

Ирмос: *Отец наших Боже, не посрами нас,/ но даруй со дерзновением вопити Тебе:/ благословен еси, Боже отец наших.*

Гласом благозвучным, яко кимвалом доброгласным, преподобне, присно воспевал еси: благословен еси, Боже отец наших.

Слова Божия вещатель изрядный и того проповедник неленостный приходящих к Тебе с верою научал еси воспевати: благословен еси, Боже отец наших.

Устава церковнаго добрый рачитель и усердный его исполнитель явился еси, преподобне отче наш Антоние, Сергия великаго достойный подражателю.

Богородичен: Пресвятая Мати Христа Бога нашего, спаси нас всех, на Тя уповающих и воспевающих Сына Твоего, яко Бога отец наших.

Песнь 8

Ирмос: *Земля, и вся, яже на ней,/ море и вси источницы,/ Небеса небес,/ свет и тьма, мраз и зной,/ сынове человечестии,/ священницы, благословите Господа/ и превозносите Его во веки.*

Советы аввы Сергия исполняя, преподобне отче, подвиг странноприимства добре понесл еси, питая нищия и убогия, кров и прибежище им дая, во время же зноя полуденнаго и мраза лютаго научая воспевати и превозносити Бога во вся веки.

Словом Божиим, яко щитом духовным, облачився и писаньми святых отец умудрився, яко воин доблестный, кознем диавольским противустал еси, преподобне отче Антоние, благословляя и превознося Бога во вся веки.

Не убойтеся убо слез покаяния, рекл еси, преподобне, тии бо, яко дождь землю, душу человеческую орошают и очищение от грехов тоя содевают, научающе благословляти и воспевати Бога во вся веки.

Богородичен: Честнейшую Херувим и славнейшую без сравнения Серафим воспоим днесь, людие, Матерь Христа Бога нашего. Имать бо дерзновение пред Сыном Своим, молитися о спасении душ наших.

Песнь 9

Ирмос: *Сотвори державу мышцею Своею,/ низложи бо сильныя со престол/ и вознесе смиренныя, Бог Израилев./ В нихже посети нас Восток с высоты/ и направил ны есть на путь мира.*

Подвигом добрым подвизався, блаженне, течение сконча, веру соблюде, темже ныне и во святых со други твоими пребываеши и молишися присно о спасении душ наших.

Преподобне отче! Ты в житии едино на потребу добре искал еси и, яко бесценный бисер, Христа, обрел еси, Иже призва тя Ему Единому служити и работати. Научи и нас в житии нашем неложным путем шествовати и Царствие Божие наследовати.

Преподобне отче Антоние, земли Радонежския похвало и украшение! Ты, в л***и***це русских святых ныне Владыце Христу предстоя, Того моли подати нам оставление грехов и велию милость.

Богородичен: Кия похвалы возгласим Ти, Пречистая? Киими словесы величие Твое возславим, яко Спаса родила еси душ наших.

Светилен:

Светильник неугасимый явился еси, преподобне, путь спасения верным указуя, на немже людие, отложше вся суетная и ложная, поучаются искати единаго на потребу и Царствие Божие наследовати.

Слава, и ныне, Богородичен:

Свет от Света возсиявый, Христе Боже, спаси нас молитвами рождшия Тя, Пречистыя Твоея Матере.

На хвалитех стихиры, глас 8:

Приидите, вернии людие,/ соборне велегласно во святых отцех восхвалим:/ Филарета святителя, Слова Божия изрядна изъяснителя,/ Иннокентия, дальних стран просветителя,/ Серафима предивна, христианскаго благочестия достойна учителя,/ с нимиже и Антония, неленостнаго их подражателя/ и лавры великия достойнаго благоукрасителя.

Истый и благолепный совершитель службы церковныя был еси,/ преподобне отче Антоние,/ таже и богомудрых советов твоих меру потребную коемуждо подавал еси,/ сего ради людие, во обитель Сергиеву притекающе,/ выну поучахуся благословляти Господа/ и превозносити Его во вся веки.

Благодарим Тя, Христе Боже наш,/ яко сподобил еси нас сими похвалы/ угодника Твоего Антония воспети/ и сего, яко усердна ходатая и молитвенника пред Тобою имети,/ о спасении душ наших.

Слава, глас 6:

Господи Боже наш,/ дивный во святых Твоих,/ угодника Твоего, преподобнаго Антония, молитвы приими,/ ныне предстоящаго Ти и со дерзновением молящагося/ о спасении душ наших.

И ныне, Богородичен, глас тойже:

Богородице, Ты еси Лоза истинная,/ возрастившая нам Плод живота,/ Тебе молимся:/ молися, Владычице, со святыми апостолы/ помиловати души наша.

Славословие великое. И отпуст.

НА ЛИТУРГИИ

Блаженны от канона песни 3-я и 6-я. Прокимен, глас 7: Честна пред Господем/ смерть преподобных Его. Стих: Что воздам Господеви о всех, яже воздаде ми? Апостол к Галатом, зачало 213. Аллилуиа, глас 6: Блажен муж, бояйся Господа, в заповедех Его восхощет зело. Стих: Сильно на земли будет семя его. Евангелие от Луки, зачало 24. Причастен: В память вечную будет праведник: